DOGODEK V MESTU GOGI

Zgodba govori o čudaških prebivalcih mesta Gogi. Med njimi sta ostareli sestri Tarbula in Afra, ki venomer sedita na balkonu in opravljata. Razburjata se zaradi Hane, hčerke imenitnega trgovca Vajde, ki se nepričakovano vrača v mesto po dolgih letih. Opravljivki prav hlepita po tem, da se v dolgočasnem mestu končno nekaj zgodi in o dogodku povprašujeta mimoidoče, ki pa ne vedo veliko. Mimo njiju gre tudi že mrtvi Naddavkar, ki pa je pozabil, da je mrtev in gre vsak dan še vedno na sprehod.

O samem dogajanju izvemo iz pogovora med Hano in njeno dojiljo Terezo. Hana se namreč v Gogi vrne zato, da bi premagala seksualno travmo, ki jo je prestala pred leti. O tem pove svoji dojilji, a v tretji osebi. Posilil jo je namreč Prelih, njihov hlapec, ki pride k njej ponovno, takoj ko Tereza odide. Zopet želi ponoviti, kar je Hani storil pred leti, a se mu ta upre in kliče na pomoč. Prelih ji obljubi, da jo bo po plesu, ki ga je zanjo pripravil njen oče, čakal v njeni sobi. Ko se Tereza vrne, se ji oba zlažeta, češ da je Prelih prišel povedat o presenečenju za Hano – podoknici. Medtem grbavec Teobald, ki si želi postati igralec, vadi prizore iz Ibsenove drame Strahovi, pisar Klikot, ki je zaljubljen v Hano, pa ji piše pisma, ki ji jih v bistvu nikoli ne pošlje. Spravi jih v skrinjico, potem pa nanje v Haninem imenu napiše odgovor in »njena« pisma pospravi v drugo šatuljo.

Po plesu Hana s tesnobnim občutkom pride v svojo sobo, kjer jo čaka Prelih. Najprej se obnaša kot lutka, potem pa zagrabi svečnik in ga z njim udari po glavi. Kmalu po dogodku jo obišče Tereza in Hana ji zopet začne pripovedovati o »posilstvu njene prijateljice« in preko pogovora izve, da ji Tereza ne bi pomagala skriti trupla, zato po njenem odhodu skozi okno pomigne Klikotu, naj pride k njej. Poprosi ga, naj se ji pomaga znebiti trupla, v zameno pa mu ponudi sebe. On ponudbo zavrne, a truplo vseeno odvrže sredi mesta in steče v svoje stanovanje, kjer se ima namen obesiti, a se potem ne. Prebivalci mesta vedo, da se je nekaj zgodilo, zato so nemirni in sredi noči begajo naokoli.

Naslednji dan najdejo Preliha in izkaže se, da je ta še živ. Mislijo, da se ga je napil, on pa se zaradi pretresa možganov ne spomni ničesar. Ker ljudje ne vedo, da je to dogodek, na katerega so čakali, si začnejo izmišljevati stvari, tudi to, da gori na Bregu.

Hana je srečna, da Preliha ni ubila, in da je izgubil spomin. Odloči se, da se bo zopet odpravila iz mesta k Franku, njenemu fantu.